text: Træner fra Vejle til Horsens
  19 marts 2013 kl. 10.01
  AC Horsens har skrevet kontrakt med Nikolaj Primdal, der i øjeblikket er assistenttræner i Vejle Boldklub Kolding.
  Nikolaj Primdal bliver talentchef i AC Horsens til sommer og skal være med til at fastholde og udbygge AC Horsens udvikling af nye talenter.
  Nikolaj Primdal har skrevet under på en et-årig kontrakt, og han glæder sig til det nye job.
  - Først og fremmest får jeg muligheden for at bestride et job, hvor jeg kan få lov til at træne meget og videreføre det fantastiske stykke arbejde, der er blevet lavet på talentsiden i AC Horsens. Det fungerer rigtig godt, men jeg glæder mig også til at bidrage med mine erfaringer og se på det med nye øjne, siger han i en pressemeddelelse. Han tilføjer:
  - Jeg skal være med til at klargøre de unge spillere, så de kan klare sig som seniorspillere, og det glæder jeg mig til. Planen er, at jeg også skal være med omkring A-truppen, som jeg har været det i Vejle gennem halvandet år, og det vil give mig mulighed for at hjælpe de unge, der føres op i A-truppen. Det vil give de unge spillere en vis tryghed, at der er en gennemgående person fra ungdomsrækkerne og op til A-truppen, fortæller Nikolaj Primdal.
  